至正辛丑秋七月十有三日唱和诗得又字
王纶 (Yuan)
骄阳秋逾炎，廛居苦嚣陋。出郭谢尘鞅，浩气溢宇宙。祗园荫长流，松篁倚天秀。簪履适相从，萍水欣邂逅。主人延客坐，芳情重醇酎。道合犹通门，志洽俨交旧。缅怀风尘际，东西困羁走。馀生获良会，岁月不可又。愿言慎所止，同心契兰臭。日薄嗟易昏，明当睹清昼。